  Анжелика Тихонова корреспондент 25-тӥ южтолэзе Ижкарын Калыкъёслэн эшъяськон юртазы Кун йӧскалык политикалэсь 2025-тӥ арозь стратегизэ быдэсъянэз Удмуртия вылын эскеронлы сӥзем ӝӧк ортчиз. Ужрадэ Кун Думаысь йӧслык ужъёсъя комитетлэн кивалтӥсез Валерий Газзаев но ёзчиосыз пыриськизы. Со сярысь элькун тӧролэн но кивалтэтлэн пресс-службазы ивортӥз. Кенешонэз Удмуртилэн тӧроез Александр Бречалов усьтӥз. Со элькунамы 130 йӧслыкъёс эшъяськыса но валче ужаса уло шуыса пусйиз. Ми дорын йӧскалык лулчеберетъя 40 огазеяськонъёс ужало. Мон ваньдылы ик тау карисько. Элькунлэн улоназ мыло-кыдо пыриськемды понна гинэ ӧвӧл, валче ӵектосъёс понна но. Примеръёс лачак. Со котырез, мер интыосты умоятонъя но азинтонъя программаос но – Тропа здоровья, Эшъяськон сад, Вӧсьлыккуспо спартакиада, дышетон курсъёс Александр Бречалов, Удмуртилэн тӧроезПандемия вакытэ элькунысьтымы йӧскалык лулчеберетъя укмыс огазеяськонъёс шуге-леке вуэм семьяослы юрттӥськизы. Озьы ик соос Азьмуртлэн грантъёсыныз фондлэн конкурсаз мыло-кыдо пырисько. Кылем арын «Укрепление межнационального мира и согласия» но «Сохранение культурного наследия» номинациосъя 48 куриськонъёс келязы. Со сяна, вӧсьлыкен герӟаськем огазеяськонъёс 24 куриськон гожтӥзы. Озьы, йӧскалык кусыпъёсты утён но азинтон понна элькунамы 13 миллионлэсь трос уксё вуиз. Кун Думаысь йӧскалык ужъёсъя комитетэн кивалтӥсь Валерий Газзаев Удмуртиысь Калыкъёслэн эшъяськон юртсылэсь устозэ Россиысь ӧз на адӟылы шуыса пусйиз. Вань улосвылъёс пӧлын Удмуртиын калыкъёслэн кусыпъёссы тужгес умой. Озьыен, Россиысь кун йӧскалык политикаез нуон усто амалъёстэс но вормонъёстэс мукет улосвылъёслы ӵектыны луэ. Йӧскалык политикая министрлэсь Лариса Николаевна Бурановалэсь пайдалыко ужамзэ но пусъё. Асьмелэн трос йӧслыко кунмы понна йӧскалык политика нуон сярысь юанъёс кунмес утён но кышкыттэмлык сярысь юанъёсын одӥг радын сыло Валерий Газзаев, Кун Думаысь йӧскалык ужъёсъя комитетлэн кивалтӥсезУдмуртиысь йӧскалык политикая министр Лариса Буранова элькунамы йӧскалык политикая кун стратегия ужам сярысь вераз. Со пусйиз, 80 процентлэсь ятырез шаерамы улӥсьёсмы конфессиос но йӧслыкъёс куспын герӟетъёс умоесь шуыса лыдъяло. Озьы ик люкаськемъёслы Эгра ёросын кун йӧскалык политикаез нуон сярысь муниципалитетлэн тӧроез Александр Чирков вераз. Ижкарысь но Удмуртиысь митрополит Викторин конфессиослэн валче ужаменызы тодматӥз. Йӧскалык лулчеберетъя огазеяськонъёс элькунамы ужась ӵектосъёсын но ужрадъёсын, йӧскалык политикаез азинтонын тужгес усто ужъёсынызы тодматӥзы. Ужрад улсын истори тодосъя докторлы, профессорлы, этнографлы Росси азьмуртлэсь таукаронзэ сётӥзы. Озьы ик Кун Думаысь комитетлэн таукаронъёсыныз элькунысьтымы мер ужасьёсты но азьветлӥсьёсты пусйизы. Со сяна, Александр Бречалов Россиысь кун йӧскалык политикаез азинтон уже бадӟым ватсэт пыртэмез понна Йӧскалык ужъёсъя федерал агентстволэсь таукаронзэ Лариса Бурановалы сётӥз.  2021-тӥ арын нырысьсэ йӧскалык видеороликъёсъя «МЫ» огъяросси конкурс ортчоз. Отчы Удмуртиын улӥсьёс но пыриськыны быгато.  Тегъёс: Ижкар Удмуртия Россия КунДума Калыкъёслэнэшъяськонюртсы ЛарисаБуранова йӧскалыкполитика  